Rīgā

|  |  |  |  |
| --- | --- | --- | --- |
|  | 22.05.2023. | Nr. | 3.2-26/22-2 / 1627 |
|  |  |  |  |
| Uz |  | Nr. |  |

Labklājības ministrei

Evikai Siliņai

lm@lm.gov.lv

Cienījamā Siliņas kundze!

Lai uzlabotu veselības aprūpes pakalpojumu pieejamību 2023. gadā ievērojot fiskālās politikas nosacījumus un spēkā esošo likumu “Par valsts budžetu 2023. gadam un budžeta ietvaru 2023., 2024. un 2025. gadam” attiecībā uz pieļaujamo valsts budžeta finansiālās bilances apjomu un noteikto maksimāli pieļaujamo valsts budžeta izdevumu kopapjomu 2023. gadam, tiek meklēti risinājumi papildu finanšu līdzekļu pārdalei Veselības ministrijai no citiem budžeta resoriem.

Vēlos informēt, ka no 2023. gada 29. maija līdz 2023. gada 7. jūnijam tiek plānotas individuālās sarunas ar nozaru ministriem. Individuālo sarunu laikā plānots pārrunāt šādus jautājumus:

1. Priekšlikumi iespējamai finansējuma pārdalei no 2023. gadā ministrijām apstiprinātā budžeta, lai nodrošinātu finansējuma pārdali Veselības ministrijai neatliekamu un prioritāru pasākumu finansēšanai veselības nozarei 2023. gadā;
2. Prioritāro pasākumu 2024. – 2026. gadam iesniegšanas procesu, tajā skaitā izvērtējot Valsts kontroles revīzijas ziņojumā minēto par prioritāro pasākumu īstenošanas kvalitāti.

Attiecībā uz priekšlikumiem finansējuma pārdalei no ministriju budžetiem, lai nodrošinātu papildus līdz 140 milj. *euro* piešķiršanu veselības nozarei:

1. Atbilstoši Ministru prezidenta rezolūcijai (23-MPI-16) nozaru ministrijām ir uzdots līdz **2023. gada 26. maijam** sagatavot informāciju par 2023. gada valsts budžeta izpildes procesā izveidojušos un līdz gada beigām prognozēto izdevumu ekonomiju, kā arī pārskatīt piešķirto finansējumu 2023. gadā. **Aicinu atbildīgi izvērtēt minēto uzdevumu par nozares budžeta izpildi, sagatavot un iesniegt minētos priekšlikumus**;
2. Lai nodrošinātu nepieciešamo finansējumu veselības nozarei, **ir veikts procentuāls izdevumu samazinājuma ministriju budžeta programmu/apakšprogrammu EKK2000 “Preces un pakalpojumi” aprēķins**, izdevumus EKK 2000 “Preces un pakalpojumi” samazinot par 5% vai 1 051 267 *euro* apmērā. (skat. pielikumā pievienoto Excel failu). Vienlaikus aprēķinātās summas apmērā, nozaru ministrijām ir iespēja piedāvāt savu redzējumu par samazināmām budžeta pozīcijām, tās pārrunājot tikšanās reizē.
3. Vienlaikus ņemot vērā, ka līdz šim nav veiktas darbības, lai būtu iespējams sasniegt finansējuma piešķiršanas mērķi 2023. gadā atsevišķiem **Labklājības ministrijas pasākumiem**, tad šo finansējumu būtu iespējams pārdalīt veselības nozarei 2023. gadā:
	1. *2023. - 2025.gada prioritārais pasākums “Atlīdzības palielināšana asistenta un pavadoņa pakalpojuma sniedzējiem”* – priekšlikums pārdalīt finansējumu 796 210 *euro* apmērā, jo atbilstoši saskaņošanas procesā elektroniski iesniegtajā Ministru kabineta noteikumu projekta “Grozījumi Ministru kabineta 2021. gada 18. maija noteikumos Nr.316 “Noteikumi par asistenta, pavadoņa un aprūpes pakalpojumu personām ar invaliditāti”” anotācijā (23-TA-336) norādītajam prioritārā pasākuma mērķis 2023. gadā tiks sasniegts ar mazāku finansējumu;
	2. *Nekustamā īpašuma Kuldīgas ielā 2, Ventspilī, pielāgošana valsts un pašvaldības vienotā klientu apkalpošanas centra izveidei un valsts institūciju vajadzībām[[1]](#footnote-1)* – priekšlikums pārdalīt finansējumu 161 321 *euro* apmērā, jo Labklājības ministrija ir norādījusi, ka bāzes izdevumos 2022. - 2025. gadam piešķirtais papildu finansējums nomas maksas, komunālo pakalpojumu, aprīkojuma iegādes un pārcelšanās izdevumu izmaksām netiks izlietots attiecīgajam mērķim. Vienlaikus Valsts akciju sabiedrība “Valsts nekustamie īpašumi” 2022. gada 11. oktobrī savā vēstulē Nr.4/2-7/8643 norādīja, ka Labklājības ministrija atsakās no Kuldīgas ielā 2, Ventspilī projekta turpināšanas, ņemot vērā plānotās nomas maksas apmēra pieaugumu;
	3. *2022. - 2024.gada prioritārais pasākums “Atalgojuma paaugstināšana aprūpētājiem ilgstošas sociālās aprūpes un sociālās rehabilitācijas institūcijās”* - priekšlikums pārdalīt finansējumu 1 487 464 *euro* apmērā, jo atbilstoši Ministru kabineta 2023. gada 17. janvāra noteikumu Nr.25 “Noteikumi par valsts atbalstu pašvaldībām atlīdzības palielināšanai aprūpētājiem ilgstošas sociālās aprūpes un sociālās rehabilitācijas institūcijās” anotācijā norādītajam prioritārā pasākuma mērķis 2023. gadā tiks sasniegts ar mazāku finansējumu.

Savukārt attiecībā uz prioritāro pasākumu 2024. – 2026. gadam iesniegšanas nosacījumiem vēršu uzmanību, ka Latvijas Stabilitātes programmā 2023. – 2026. gadam identificētā fiskālā telpa 2024. – 2026. gadā ir ierobežota (2024. gadam 17,1 milj. *euro*, 2025. gadam 193,8 milj. *euro* un 2026. gadam 42,9 milj. *euro*) un, ņemot vērā nepieciešamību nodrošināt papildu finansējumu veselības nozarei, aicinu rūpīgi vērtēt prioritāro pasākumu pieteikumus turpmākajiem gadiem un primāri meklēt iespējas tos finansēt esošo līdzekļu ietvaros, pārskatot ministrijas izdevumus un iepriekš piešķirto finansējumu prioritārajiem pasākumiem (tajā skaitā to īstenošanas progresu).

Individuālā saruna ar labklājības ministri plānota **2023. gada 7. jūnijā plkst. 8.30** (sarunas laiks līdz 2 stundām). Lūdzu ņemt vērā, ka uz individuālo sarunu tiek aicināta labklājības ministre un vēl viens ministrijas pārstāvis. Jautājumu vai neskaidrību gadījumā lūgums sazināties ar finanšu ministra biroju.

|  |  |  |
| --- | --- | --- |
| Ministrs | (paraksts\*) | A. Ašeradens |
|  |  |  |

|  |
| --- |
| \*Dokuments ir parakstīts ar drošu elektronisko parakstu |

Stepanova 25747458
Mara.Stepanova@fm.gov.lv

1. Atbilstoši Ministru kabineta 2018. gada 19. septembra rīkojumā Nr.448 “Par nekustamā īpašuma Kuldīgas ielā 2, Ventspilī, pielāgošanu valsts un pašvaldības vienotā klientu apkalpošanas centra izveidei un valsts institūciju vajadzībām un nepieciešamo finansējumu nomas maksas, papildu maksājumu, komunālo pakalpojumu, aprīkojuma iegādes un pārcelšanās izdevumu segšanai” noteiktajam (nomas maksa, komunālo pakalpojumu un pārcelšanās izdevumi) [↑](#footnote-ref-1)